**Татар телендә гомуми белем бирү оешмаларында укучы балалар өчен**

**татар теленнән республика олимпиадасының**

**мәктәп туры биремнәре**

**(2022-2023 нче уку елы)**

**9 нчы сыйныф**

**Максималь балл – 50**

**Үткәрү вакыты – 120 минут**

**Текстны укыгыз.**

Борын-борын заманда бик еракта, болытлар артында бик чибәр бер хан кызы яшәгән, ди. Ул кызның калын чәч толымнары тез астына җитеп торган. Күзләре зәп-зәңгәр, керфекләре озын, бит алмалары уттай янып тора, ди. Кыз чибәр-сылу булса да, чәчәкләр аннан көнләшмәгән. Әйе, көнләшмәгәннәр, ди.

Беркөнне кыз җиләк җыярга урманга киткән. Урманга эчкәрәк кергән саен, җиләкләр күбрәк очрый башлаган. Бармак башы хәтле кып-кызыл җиләкләр, мине өз дә мине өз дип, әллә кайдан кычкырып утыралар. Кыз җиләкне өзәм дип үрелүгә, алар каядыр юкка чыгалар, ди. Тәмам аптыраган кыз. Көне буе урманда йөрсә дә, тырысының төбе дә күмелмәгән.

Кыз арыган, талган. Аның ашыйсы, эчәсе килә башлаган. Җиләк тә юк, эчәргә су да юк. Кайтыйм диеп борылса, кыз аптырап калган. Алдында агачлардан биек стена хасил булган, ди. Шул стенада Убырлы карчык утыра икән. Карчыкның бер күзе түбән, берсе югары, ди. Тешләре ыржаеп тора икән. Ә башына чәч урынына мүк үскән, муены бөтенләй юк, ди. Бөкресе бар, ул шундый зур, хәтта башы өстеннән тырпаеп тора икән.

Убырлы карчык бу чибәр кыз белән сөйләшергә уйлаган...

Р. Хафизовадан

**I. Тестны эшләгез. (12 балл)**

1. Сүзнең транскрипциясендә хата булган вариантны билгеләгез. **(1 балл)**

а) борын – [борон]

ә) алмалары – [а°лма°ла°ры]

б) югары – [йуғары]

2. [қ], [ң], [ғ], [х] авазларының ясалу урынын билгеләгез. **(1 балл)**

а) тел арты тартыклары

ә) кече тел тартыклары

б) ирен-ирен тартыклары

3. Эпитеза күренеше нәрсә ул? **(1 балл)**

а) сүз ахырында сузык өстәлү

ә) сүз уртасына сузык өстәлү

б) сүз алдына сузык өстәлү

4. Нәрсә ул тулы редукция күренеше? **(1 балл)**

а) сузык авазның кыскарак әйтелүе

ә) авазларның җайлашуы

б) сузык авазның бөтенләй төшеп калуы

5. Чагыштыру мәгънәсен белдергән сүзтезмәне табып языгыз. **(1 балл)**

а) эчкәрәк кергән саен

ә) чибәр кыз белән

б) бармак башы хәтле җиләк

6. *Әтәй, әбәй, кучат, тутырык, кузганак* кебек сүзләр кайсы сүзләргә карый? **(1 балл)**

а) тарихи сүзләргә

ә) диалекталь сүзләргә

б) архаизмнарга

7. *Бармак башы хәтле кып-кызыл җиләкләр, мине өз дә мине өз дип, әллә кайдан кычкырып утыралар* җөмләсендә *өз* фигыле кайсы фигыль төркемчәсенә карый? **(1 балл)**

а) боерык фигыль

ә)  сыйфат фигыль

б) хикәя фигыль

8. Фикерләрне гомумиләштерү, йомгаклау, нәтиҗә ясауны белдергән кереш сүзләр табыгыз. **(1 балл)**

а) беренчедән, икенчедән, өченчедән

ә) әлбәттә, һичшиксез, билгеле

б) димәк, кыскасы, гомумән

9. Иярчен җөмләнең мәгънәсе ягыннан төрен билгеләгез. **(2 балл)**

*Кыз чибәр-сылу булса да, чәчәкләр аннан көнләшмәгән.*

а)иярчен кире җөмлә

ә) иярчен шарт җөмлә

б) иярчен сәбәп җөмлә

10. Кушма җөмлә составындагы гади җөмләләрне үзара бәйли торган аналитик чараларны билгеләгез. **(2 балл)**

а) бәйлекләр һәм бәйлек сүзләр

ә) ияртүче теркәгечләр һәм теркәгеч сүзләр

б) килеш кушымчалары

**II. Теоретик бирем. (16 балл)**

Диалектлар турында языгыз. Өчәр мисал китерегез.

**III. Гамәли-иҗади бирем. (22 балл)**

1. Убырлы карчык бу чибәр кыз белән нәрсә турында сөйләшергә уйлаган? Шул турыда текст төзеп языгыз (16 җөмлә). ***(16 балл)***

2. Җөмләне укыгыз. Калын хәрефләр белән бирелгән исемгә морфологик анализ ясагыз. **(6 балл)**

*Кыз* ***җиләкне*** *өзәм дип үрелүгә, алар каядыр юкка чыгалар, ди.*